পেন্টাগনকে পারমাণবিক অস্ত্র পরীক্ষার নির্দেশ ট্রাম্পের! কীসের ইঙ্গিত

ওয়েবডেস্ক- ফের পারমাণবিক অস্ত্র (Us Nuclear Weapons) পরীক্ষা করতে চলেছে মার্কিন যুক্তরাষ্ট্র। পেন্টাগনকে (Pentagon) অবিলম্বে এই পরীক্ষার জন্য নির্দেশ দিয়েছেন মার্কিন প্রেসিডেন্ট ডোনাল্ড ট্রাম্প (President Donald Trump) । ১৯৯২ সালে শেষ পারমাণবিক পরীক্ষা হয়েছিল। চীনের প্রেসিডেন্ট শি জিনপিংয়ের (Chinese President Xi Jinping) সঙ্গে বৈঠক শুরু করার কয়েক মিনিট আগে, বৃহস্পতিবার মার্কিন সেনাবাহিনীকে এই নির্দেশ দেন ট্রাম্প। দীর্ঘ ৩৩ বছর পর অবিলম্বে এই পারমাণবিক অস্ত্র পরীক্ষার পুনরায় নির্দেশ দিল মার্কিন যুক্তরাষ্ট্র।

দক্ষিণ কোরিয়ার বুসানে বাণিজ্য আলোচনার অধিবেশনে চীনের প্রেসিডেন্টের সঙ্গে দেখা করার জন্য মেরিন ওয়ান হেলিকপ্টারে চেপে যাওয়ার সময় ট্রাম্প তাঁর ট্রুথ সোশ্যালে হঠাৎ করে এই ঘোষণা করেন।

ট্রাম্প বলেন, তিনি পেন্টাগনকে অন্যান্য পারমাণবিক শক্তিধর দেশের সঙ্গে “সমান ভিত্তিতে” মার্কিন পারমাণবিক অস্ত্রাগার পরীক্ষা করার নির্দেশ দিচ্ছেন। আমি এটা করতে চাইনি, কিন্তু অন্য দেশগুলোর পরীক্ষার কারণে আমাকে বাধ্য হয়ে করতে হচ্ছে। তাই আমি ‘ডিপার্টমেন্ট অফ ওয়ার’-কে নির্দেশ দিয়েছি সমান ভিত্তিতে আমাদের অস্ত্র পরীক্ষার কাজ শুরু করতে।”

মার্কিন প্রেসিডেন্টের এই ঘোষণার পরেই চাঞ্চল্য শুরু হয়েছে। প্রশ্ন উঠেছে কীসের ইঙ্গিত দিলেন ট্রাম্প। কারণ রাশিয়া, চীন যাদেরকে ট্রাম্প দোষারোপ করেছে তারা দীর্ঘদিন কোনও পারমাণবিক পরীক্ষা চালায়নি। ১৯৯০ সালে রাশিয়া শেষ পরীক্ষা করে নভায়া জেমলিয়াতে ও চীনের শেষ পরীক্ষা হয় ১৯৯৬ সালে তিব্বতের লপ নর পরীক্ষাকেন্দ্রে। এরপর থেকে উভয় দেশই পরীক্ষা থেকে বিরত থেকেছে।

আরও পড়ুন-  ফের কড়া নিয়ম আমেরিকায়! সমস্যায় পড়বেন ভারতীয়রা

এক বর্ষীয়ান আইনপ্রণেতা বলেছেন, ট্রাম্পের সিদ্ধান্ত অপ্রত্যাশিত ও প্রকাশ্য সংঘাতের ইঙ্গিত দিচ্ছে। চীনের পররাষ্ট্র মন্ত্রণালয় মার্কিন যুক্তরাষ্ট্রকে পারমাণবিক পরীক্ষার উপর স্থগিতাদেশের প্রতিশ্রুতি মেনে চলার এবং বিশ্বব্যাপী কৌশলগত ভারসাম্য ও স্থিতিশীলতা বজায় রাখার আহ্বান জানিয়েছে।

তবে ট্রাম্প কি পারমাণবিক-বিস্ফোরক পরীক্ষার কথা বলছিলেন, যা জাতীয় পারমাণবিক নিরাপত্তা প্রশাসন দ্বারা পরিচালিত হবে? নাকি পারমাণবিক-সক্ষম ক্ষেপণাস্ত্রের বিমান পরীক্ষার কথা বলেছিলেন তা স্পষ্ট নয়। উত্তর কোরিয়া ছাড়া অন্য কোনও দেশ ২৫ বছরের বেশি সময় ধরে  পারমাণবিক শক্তি পরীক্ষা চালায়নি।

উল্লেখ্য, যুক্তরাষ্ট্র, রাশিয়া এবং চীন—এই তিন দেশই Comprehensive Nuclear Test Ban Treaty (CTBT)-এর স্বাক্ষরকারী। যদিও কেউই এখনও চুক্তিটি আনুষ্ঠানিকভাবে অনুমোদন করেনি। ১৯৯৬ সালে এই চুক্তির পর কেবল তিনটি দেশ পারমাণবিক পরীক্ষা চালিয়েছে—ভারত ও পাকিস্তান ১৯৯৮ সালে, এবং উত্তর কোরিয়া ২০০৬ থেকে ২০১৭ সালের মধ্যে।

দেখুন আরও খবর-

The post পেন্টাগনকে পারমাণবিক অস্ত্র পরীক্ষার নির্দেশ ট্রাম্পের! কীসের ইঙ্গিত first appeared on KolkataTV.